Мэкъумэш къэлэжьыным пыщIа псори я хуитыныгъэкIэ зэхуэдэу щытыпхъэу Быфым къелъытэ
УФ-м и Къэрал Думэм и депутат, Аграрнэ политикэмкIэ комитетым хэт Быф Анатолий Къэрал Думэм къыщыхилъхьащ «Мэкъумэш хозяйствэм зегъэужьыным и IуэхукIэ» Федеральнэ законым зэхъуэкIыныгъэхэр хэлъхьэным хуэгъэза законопроект.
Ар зытеухуар мэкъумэш хозяйствэм папщIэ IэщIагъэлIхэр зыгъэхьэзыр, гъэунэхупIэ хозяйствэхэр, еджакIуэхэр IэщIагъэм щыхуагъасэ IэнатIэхэр зиIэ щIэныгъэ IуэхущIапIэхэм-рэ еджапIэхэмрэ мэкъумэш продукцэ къэзылэжьхэм яIэ хуитыныгъэхэр етынырщ.
Законопроектым къыщыгъэлъэгъуа IуэхущIапIэхэм я къалэн нэхъыщхьэр къэхутэныгъэ, гъэунэхуныгъэ лэжьыгъэхэр егъэкIуэкIынырщ, яубзыхуа щIэныгъэ Iуэхухэр IэнатIэм къызэрыщыбгъэсэбэп хъуну щIыкIэр убзыхунырщ, IэщIагъэлIхэм я щIэныгъэм хэгъэхъуэнырщ. Ауэ, зэрыхабзэу, абыхэм я еджапIэ, гъэунэхупIэ IэнатIэхэр экономикэ и лъэныкъуэкIэ нэхъ пэрытхэм ящыщщ, сыту жыпIэмэ, иджырей технологиехэр къагъэсэбэп, щIыр, Iэщыр нэгъэсауэ зыхуей хуэзэу зэрахьэ.
ФIагъ лъагэ зиIэ мэкъумэш продукцэ къалэжь пэтми, апхуэдэ хозяйствэхэм ятехуэркъым адрей мэкъумэш лэжьакIуэхэм ядэIэпыкъунымкIэ къэралым щагъэува хабзэхэр. Депутатым ар мызахуэу къелъытэ. ИщхьэкIэ къыщыгъэлъэгъуа IуэхущIапIэхэм мэкъумэш продукцэ къэзылэжь адрей IэнатIэхэм яIэ хуитыныгъэхэр ягъуэтмэ, абыхэм иджырей техникэмрэ Iэмэпсымэхэмрэ къахуэщэхунущ, мэкъумэшхэкIхэр къэлэжьынымкIэ ябгъэдэлъ зэфIэкIми зрагъэубгъуфынущ.
